PTTGC ซิ่งแรง 4% ทุบสถิติ “ออลไทม์ไฮ” โบรกฯ อัพประมาณการกำไรปี60-เป้าใหม่ 104 บ.
PTTGC ซิ่งแรง 4% ทุบสถิติ "ออลไทม์ไฮ" โบรกฯ อัพประมาณการกำไรปี 60-เป้าใหม่ 104 บ. ล่าสุด ณ เวลา 15.08 น. อยู่ที่ 92.75 บาท บวก 3.50 บาท หรือ 3.92% สูงสุดที่ 92.75 บาท ต่ำสุดที่ 89.75 บาท ด้วยมูลค่าซื้อขาย 1.72 พันล้านบาท
9 ม.ค. 2561

ผู้สื่อข่าวรายงานว่า ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC ล่าสุด ณ เวลา 15.08 น. อยู่ที่ 92.75 บาท บวก 3.50 บาท หรือ 3.92% สูงสุดที่ 92.75 บาท ต่ำสุดที่ 89.75 บาท ด้วยมูลค่าซื้อขาย 1.72 พันล้านบาท

ทั้งนี้ ราคาหุ้น PTTGC ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ (SET) เมื่อวันที่ 1 ก.พ.51
ด้าน บล.ฟิลลิป (ประเทศไทย) ระบุในบทวิเคราะห์ แนะ “ซื้อ” PTTGC โดยปรับกำไรปี 60 ขึ้น 2.9% และปี 61 ขึ้น 6.6% มาที่ 38.1 พันล้านบาท และ 38.9 พันล้านบาท ตามลำดับ จากความสามารถในการเดินเครื่องที่มากขึ้น ทั้งโรงโอเลฟินส์(จาก 96% มาที่ 99%) และอะโรเมติกส์ (จาก 80% มาที่ 91%)
นอกจากนี้ สเปรดปิโตรเคมีมีแนวโน้มดีกว่าที่คาด โดยราคาเฉลี่ย HDPE Q4/60 เพิ่มขึ้น 7.6% เทียบจากไตรมาสก่อน มาที่ 1,224 เหรียญต่อตัน ตามราคาน้ำมันดิบที่ปรับตัวขึ้น และมีแนวโน้มจะสามารถทรงตัวสูงได้อย่างต่อเนื่อง จากจีนที่ลดการนำเข้าพลาสติกผลิตภัณฑ์ Recycle ทำให้ต้องนำเข้า PE เพิ่มขึ้น ขณะที่ต้นทุนไม่ได้ปรับเพิ่มมาก เนื่องจากเป็น Gas-Based ซึ่งอิงตามราคาน้ำมันดิบย้อนหลัง 6-10 เดือน
ด้านการบริหารพอร์ตผลิตภัณฑ์ปิโตรเคมีที่ดีขึ้น จากการรับเอาสินทรัพย์จาก PTT โดยเฉพาะส่วนของ PTTAC ที่สเปรดราคา ACN เพิ่มขึ้น 40% ช่วยผลักดันผลการดำเนินงานทั้งปี 60 ให้เติบโตอย่างแข็งแกร่ง และต่อเนื่องมายังปี 61 พร้อมปรับเพิ่มราคาพื้นฐาน PTTGC เป็น 104 บาท จากเดิม 90 บาท อิง P/BV 1.6 เท่า
 